- Káyisan
- <
- ⅩⅫ
- >

ⅩⅫ
Hiyanu ha hiti eloŋ ya
Ⅰ Fiye, maleekoo ya néeyisanam hiyanu ha hiti man ma miti eloŋ ya. Immicaaŋ cataŋ samat nii weeloo, úmmufulii ti elemeyu ya eti Pútuun pa niŋ Císaacii ca.✡22:1 Esekiyel 47:1; Sakaliya 14:8 Ⅱ Ti pututa pítin pa penfakat pa piti saatee ya niŋ ti upii wa úsupak wa uti hiyanu ha, intaako punuun piti eloŋ.*22:2 Niŋ ekina tom: “Man ma immitey ti pututa pítin pa piti saatee ya. Enuun ya eti eloŋ ya toko hiyanu ha níhikatinoolee. Oom enuun neepuk ñapukal ñiyema ŋaasuwan niŋ ñúsupak ti etiil ya. Hiim óo hiim neepuk poonool. Pahatal eteyyo mpúkuuñan písii pa púlooŋ.” ✡22:2 Púcook 2:9-10; Esekiyel 47:12 Oom punuun mpupuk ñapukal ñiyema ŋaasuwan niŋ ñúsupak ti etiil ya. Hiim óo hiim mpupuk poonool. Pahatal etempo mpúkuuñan písii pa púlooŋ. Ⅲ Pañanal empa púlunta pa mpiñanee pa etinene pitaako.✡22:3 Púcook 3:17 Elemeyu ya eti Pútuun pa niŋ eti Císaacii ca efeeyeno ti saatee ya, pimiikan etempo nkawaaseen po. Ⅳ Efikacuk puhooŋu etempo, apan caacaw etempo incikiicee ti píyitii. Ⅴ Etinene taak hánant. Etikasoolah ecaaŋ eti lampi niŋ fotom ecaaŋ eti caanak, kaatuko Ateeteyo Pútuun pa efipuwufanii ecaaŋ.✡22:5 Esaaya 60:19 Nkayeno pumansa fo cancowiyaaw púley.✡22:5 Dañel 7:18
Ⅵ Fiye, maleekoo ya neesokam: “Kilim enke keehintiyee nkíyemi kiti páni. Ateeteyo Pútuun pa peewufane pa piyaamakoola pa Kunuu ka keenape ka, púpoñiyoopoñ maleekoo etempo épiyisan pimiikan etempo waah wa weekaakaay wa pitaako toko fiye.”
Ekéy ya eti Yéesu
Ⅶ Yéesu naasok: “Nísiitan, inci oopa ti ékey toko fiye! Ayihaayih éetuule ya kilim ka keeyaamakoolee ka kiti heekaakaay ha pitaako, keekiicee ka ti púkoo eyye!”
Ⅷ Inci Saŋ, inci síye incuk waah ewwe. Ta inci ínsiye ta incuk wo, ínkilipo ti woot maleekoo ya eeyeniyaam ya káyisan wo, kati múl yo. Ⅸ Pale neesokam: “Ñaa, timpi hín eehuu! Inci lompo amiikan Pútuun samat nii awe niŋ pákawiyi piyaamakoola pa niŋ kéetuule ka hilim ha hiti púkoo eyye. Kílipo hátikin Pútuun pa!”
Ⅹ Nene esokam: “Timpi yol kilim ka keeyaamakoolee ka keekiicee ka ti púkoo eyye, kaatuko caanak ca cílohaniyoo ta eehe púlooŋ efihitaako ta. Ⅺ An óo an aŋa náhin heenaput, atowo ti íhinu heenaput; an óo an eekuulut, atowo ti káakuulaati; an óo an aŋa náhin heecoonoole, atowo ti íhinu heecoonoole; an óo an eekuule, atowo ti pakuul.”✡22:11 Dañel 12:10
Ⅻ Yéesu naasok: “Nísiitan, inci oopa ti ékey toko fiye! Inci fapuuñanool kéehine ka heenape, insiiŋan ti pisiya kéehine ka heenaput, inci facooy an óo an ti páhin pa piteyoo.✡22:12 Kícimu 28:4; Esaaya 40:10; 62:11; Jeremiya 17:10 ⅩⅢ Inci yem Alfa ya niŋ Omega ya, Ayáañ a niŋ Akelan a, Píyaañ pa niŋ Pikelan pa.”
ⅩⅣ Kayihaayih keeñowe ka wañ wa uteyii, ancuk kati káyini hili papukal pa piti enuun ya eti eloŋ ya,✡22:14 Púcook 2:9; 3:22 nkanako ti putum saatee ya. ⅩⅤ Pale piyen pa, pakasaay paka, pusupoolata pa, pumukala pa, pikaaya pa kaawaaseen ti pínaati niŋ ñincaama ña kéelafiye ka kincaam, poko púlooŋ efikayeno tíkitaaŋ.
ⅩⅥ “Inci Yéesu, póñiyoopoñ maleekoo ya etoom epusok aluu waah ewwe nípituunan wo picanku pa. Inci yem Hínkonk ha hiti miin ma miti amansa ya Dawid,✡22:16 Esaaya 11:1,10 inci lompo yem Ecaaŋaŋ ya eemiñale ya eti mpucom pa.”
ⅩⅦ Kunuu ka keenape ka niŋ maañoo ya ati Císaacii ca nkasok: “Kéy!”
An óo an éesiye, asok: “Kéy.”
An óo an aŋa pálaani mpucoke, ákey.✡22:17 Esaaya 55:1
An óo an éelafiye pálaani man ma miti eloŋ ya, alaan mo haahaw.
ⅩⅧ Inci Saŋ, oopa ti kákupanan an óo an éesiye kilim ka keeyaamakoolee ka keekiicee ka ti púkoo eyye, kiti heekaakaay ha pitaako: an óo an eepenane tenko, Pútuun pa efipipenan teyoo hítaapanu óo hítaapanu heekiicee ti púkoo eyye. ⅩⅨ An óo an éefulane hilim ti kilim ka kiti Pútuun pa keekiicee ka ti púkoo eyye, Pútuun pa éfipufulan himpaac ha hiteyoo ti enuun ya eti eloŋ ya niŋ ti saatee ya eesampanee ya, eekiicee ya ti púkoo eyye.✡22:19 Kakaman 4:2; 13:1-5
ⅩⅩ Yéesu éetuunane ya eehe, asok: “Ee, inci oopa ti ékey toko fiye!”
Amíini! Kéy, Ateeteyo Yéesu!
ⅩⅪ Alímaati Ateeteyo Yéesu asampan aluu púlooŋ.

- Káyisan
- <
- ⅩⅫ
- >

✡ⅩⅫ:Ⅰ 22:1 Esekiyel 47:1; Sakaliya 14:8

*ⅩⅫ:Ⅱ 22:2 Niŋ ekina tom: “Man ma immitey ti pututa pítin pa piti saatee ya. Enuun ya eti eloŋ ya toko hiyanu ha níhikatinoolee. Oom enuun neepuk ñapukal ñiyema ŋaasuwan niŋ ñúsupak ti etiil ya. Hiim óo hiim neepuk poonool. Pahatal eteyyo mpúkuuñan písii pa púlooŋ.”

✡ⅩⅫ:Ⅱ 22:2 Púcook 2:9-10; Esekiyel 47:12

✡ⅩⅫ:Ⅲ 22:3 Púcook 3:17

✡ⅩⅫ:Ⅴ 22:5 Esaaya 60:19

✡ⅩⅫ:Ⅴ 22:5 Dañel 7:18

✡ⅩⅫ:Ⅺ 22:11 Dañel 12:10

✡ⅩⅫ:Ⅻ 22:12 Kícimu 28:4; Esaaya 40:10; 62:11; Jeremiya 17:10

✡ⅩⅫ:ⅩⅣ 22:14 Púcook 2:9; 3:22

✡ⅩⅫ:ⅩⅥ 22:16 Esaaya 11:1,10

✡ⅩⅫ:ⅩⅦ 22:17 Esaaya 55:1

✡ⅩⅫ:ⅩⅨ 22:19 Kakaman 4:2; 13:1-5

© 2018-2025 WBT