- Káyisan
- <
- Ⅳ
- >

Ⅳ
Elemeyu ya eti alacana
Ⅰ Eehuu hipimuus, ínhaafin incuk hunkut héepankinee alacana. Hilim eeha inci ínsiye ha ti púcook, níhikup niŋ inci samat nii kámpiis. Nihisok: “Síloonii pe, inci fáyisani eeha efihitaako ha po hátikin.” Ⅱ Tokotoko Kunuu ka keenape ka nkúwanoonii ti inci, incuk hátikinam elemeyu alacana, akee naayeno teyyo. Ⅲ Eeyeniye ya ti elemeyu ya naamiñal tas samat nii pínankiin pa péeciita pa hinoom empa nkasok pa casup niŋ salutin. Etíifeel eemiñale tas neeposool elemeyu ya.✡4:3 Esekiyel 1:26-28; 10:1 Pacuk étiifeel ya mpucuk nii énankiin ya éeciita ya hinoom eyya nkasok ya emelot. Ⅳ Sikee silemeyu siyema áwii niŋ sipaakiil ínsikiipool elemeyu ya, ñíhampaatiin kayema áwii niŋ pakapaakiil nkayeno ti oom pilemeyu. Nkásoolo wañ weehiina nkáwuulo púwuulu amansa piti sanoo. Ⅴ Pamaliñoolal etiil mpúfulii ti elemeyu ya, niŋ lompo pahampanane niŋ pasapal etiil. Hátikin elemeyu ya intaak silampi isak niŋ súsupak seeyeniye híceeku. Ensuu siyem Kunuu ka keenape ka isak niŋ kúsupak ka kiti Pútuun pa.✡4:5 Efúlii 19:16; Esekiyel 1:13; Sakaliya 4:2 Ⅵ Hátikin elemeyu ya intaak lompo waah weecuke nii kaatii kiti weeloo eemiñale tas.
Pukol elemeyu ya, intaak waah upaakiil weeyem kaloŋa wéekiipoole yo, nuumeeŋ ñíkin puson niŋ hátikin. Ⅶ Waah wa úcook wa ti weeyem wa kaloŋa nuucuk nii cata, úsupiyenu wa nuucuk nii híciin, úhaaciyenu wa nuutaak puhooŋu piti an, úpaakiilenu wa nuucuk nii hisiwita heeyem ti káyitu.✡4:7 Esekiyel 1:5-10,22; 10:14 Ⅷ Waah wa upaakiil wa púlooŋ weeyem wa kaloŋa nuutaakal úpitu isak niŋ koonool, nuumeeŋ ñíkin lan óo lan, háati t’etaam úpitu etewwo.✡4:8 Esekiyel 1:18; 10:12 Hánant hanakan úyekuniyantoo hisoku:
“Peekuule, peekuule,
Ateeteyo Pútuun pa piti sempe sa púlooŋ peekuule,✡4:8 Esaaya 6:2-3
akina eetaakiye ya hínum, eeyem ya, niŋ eeyem a ti ékey.”
Ⅸ Tan óo tan waah wa weeyem wa kaloŋa núumul, núumakiyan, nuusok apalaka eeyeniye ya ti elemeyu ya, eeyem a kaloŋa fo cancowiyaaw púley, Ⅹ ñíhampaatiin ña áwii niŋ pakapaakiil paka nkákilipo hátikin eeyeniye ya ti elemeyu ya, nkámul eeyem a kaloŋa fo cancowiyaaw púley. Nkawaat púwuulu pa piteyii piti himansate ha nkanaŋ po hátikin elemeyu ya nkasok:
Ⅺ “Ateeteyo Pútuun pa putoonii,
awe túuniye hisayu hamake niŋ sempe,
awe túuniye lompo kámakiyanee,
kaatuko awe liile waah wa púlooŋ,
apan ti pásuumayi nuuliilee nuutaako.”

- Káyisan
- <
- Ⅳ
- >

✡Ⅳ:Ⅲ 4:3 Esekiyel 1:26-28; 10:1

✡Ⅳ:Ⅴ 4:5 Efúlii 19:16; Esekiyel 1:13; Sakaliya 4:2

✡Ⅳ:Ⅶ 4:7 Esekiyel 1:5-10,22; 10:14

✡Ⅳ:Ⅷ 4:8 Esekiyel 1:18; 10:12

✡Ⅳ:Ⅷ 4:8 Esaaya 6:2-3

© 2018-2025 WBT